Diari Oficial de la Generalitat Valenciana


Sumari del DOGV 6602, del 06-09-2011 (2011/9184)

DECRET 110/2011, de 2 de setembre, del Consell, pel qual s'aprova el Reglament Orgànic i Funcional de la Presidència i la Conselleria de Presidència.
-----------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/d/2011/09/02/110**

### Versions

 25/12/2012 - Actualitat  Text inicial: 07/09/2011 - 24/12/2012 

### Dades del document

Número de DOGV
:   6602

Data del DOGV
:   06-09-2011

Secció del DOGV
:   I. DISPOSICIONS GENERALS

Número del document
:   2011/9184


Data del document
:   02-09-2011

Organisme emissor
:   Presidència de la Generalitat

Tipus de document
:   Decret

Anàlisi jurídica

 Descriptors 

:   * Presidència de la Generalitat
    * Conselleria de Presidència
    * reglament intern
    * administració regional
    * legislació

![](assets/imgs/icones/ico_informacio.svg)

Els textos consolidats de les normes són de caràcter informatiu i no tenen valor jurídic.

TEXT CONSOLIDAT

**Disposició derogada 25.12.2012**

**DECRET 110/2011, de 2 de setembre, del Consell, pel qual s'aprova el Reglament Orgànic i Funcional de la Presidència i la Conselleria de Presidència.**

**[(DOCV núm. 6602 de 06.09.2011)](http://www.docv.gva.es/datos/2011/09/06/pdf/2011_9184.pdf) Ref. 009357/2011**

PREÀMBUL

Mitjançant el Decret 5/2011, de 21 de juny, del president de la Generalitat, s'han determinat les conselleries en què s'estructura l'administració de la Generalitat, s'hi ha assignat competències i s'han establit les distintes secretaries autonómiques que les integren.

Atés el que disposa l'article 12.2 de la Llei 5/1983, de 30 de desembre, del Consell, s'atribueixen competències a la Presidència de la Generalitat en matèria d'assessorament al president, impuls de l'acció interdepartamental del Consell i comunicació institucional de la Generalitat.

Per la seua banda, a la Conselleria de Presidència s'assignen les competències en matèria de secretariat del Consell, relacions amb les Corts, representació i defensa en judici i assessorament en dret de la Generalitat, relacions amb la Unió Europea, l'Estat i altres comunitats autónomes, administració local, promoció institucional i participació ciutadana.

A l'efecte d'adoptar les mesures organitzatives adequades per a desplegar les previsions establides en el Decret 5/2011, de 21 de juny, del president de la Generalitat, mitjançant el Decret 75/2011, de 24 de juny, del Consell, modificat pel Decret 89/2011, de 26 d'agost, s'ha aprovat l'estructura organitzativa bàsica de l'administració de la Generalitat, i amb aixó s'ha dissenyat el nivell directiu d'aquesta sobre la base de les competències assignades.

En congruència amb l'anterior, i d'acord amb el que disposa l'article 64 de la Llei del Consell, es fa necessari procedir a l'aprovació dels respectius reglaments orgànics i funcionals tant de la Presidència com de la Conselleria de Presidència.

A aquests efectes, i ateses les especials característiques organitzatives de la Presidència, en què les funcions que l'article 69 de la Llei del Consell confereix a la sotssecretària seran exercides per la Sotssecretaria de la Conselleria de Presidència, atenent l'estructura administrativa d'aquesta a la totalitat de la Presidència, s'estima adequat aprovar ambdós reglaments en un únic decret.

Per tot aixó, de conformitat amb el que estableixen els articles 12.2, 28.f i 64 de la Llei del Consell, a proposta conjunta del president de la Generalitat i de la consellera de Presidència i vicepresidenta del Consell, i amb la deliberació prèvia del Consell, en la reunió del dia 2 de setembre de 2011,

DECRETE

TÍTOL I. De la Presidència de la Generalitat

CAPÍTOL I. Del president

**Article 1. Funcions del president de la Generalitat**

Al president de la Generalitat, com a més alt representant de la Generalitat, li corresponen les funcions establides en l'article 10 de la Llei del Consell.

**Article 2. Funcions com a representant ordinari de l'Estat**

El president de la Generalitat, en la seua condició de representant ordinari de l'Estat a la comunitat autónoma, promulga, en nom del rei, les lleis de la Generalitat.

**Article 3. Funcions com a president del Consell**

El president de la Generalitat, com a president del Consell, dirigeix i coordina les accions de govern, sense perjudici de les atribucions i responsabilitats de les persones titulars de cada conselleria.

**Article 4. Funcions de la Presidència de la Generalitat**

A la Presidència de la Generalitat li correspon l'exercici de les competències en matèria d'assessorament al president, impuls de l'acció interdepartamental del Consell i comunicació institucional de la Generalitat.

**Article 5. Òrgans superiors i directius de la Presidència de la Generalitat**

Sota l'autoritat del president, la Presidència de la Generalitat està integrada pels següents órgans superiors i centres directius:

- Gabinet del President.

- Secretaria Autonómica de Comunicació.

- Direcció General d'Anàlisi i Polítiques Públiques.

- Direcció General d'Organització.

- Direcció General de Relacions Informatives.

CAPÍTOL II. Del Gabinet del President

Secció primera. Funcions del Gabinet del President

**Article 6. Funcions del Gabinet del President**

El Gabinet del President, sota la direcció del director del Gabinet, és l'órgan de suport a la Presidència de la Generalitat que té assignades funcions d'assessorament al president, impuls de l'acció interdepartamental del Consell, programació i desplegament dels actes del president, elaboració d'informes tècnics i polítics i, en especial:

a) Facilitar al president de la Generalitat la informació política i tècnica que resulte necessària per a l'exercici de les seues funcions.

b) Assessorar el president de la Generalitat en aquells assumptes i matèries que aquest dispose.

c) Coordinar totes aquelles unitats, tant de la mateixa Presidència com de les conselleries, que participen directament o indirectament en la programació o desplegament d'actes en què intervinga la Presidència de la Generalitat, així com coordinar aquestes a l'efecte d'elaborar la informació política i tècnica necessària per a l'assessorament del president.

d) Impulsar l'acció interdepartamental del Consell.

Secció segona. Del nivell directiu del Gabinet del President

**Article 7. Òrgans directius dependents del Gabinet del President**

Del/la director/a del Gabinet del President, que tindrà el rang de secretari/ària autonómic/a, dependran la Direcció General d'Anàlisis i Polítiques Públiques i la Direcció General d'Organització.

Subsecció primera. De la Direcció General d'Anàlisis i Polítiques Públiques  i el seu nivell administratiu

**Article 8. De la Direcció General d'Anàlisis i Polítiques Públiques**

1. La Direcció General d'Anàlisis i Polítiques Públiques té assignades, a més de les que el director/a del Gabinet determine, les funcions següents:

a) Prestar assistència i assessorament al president.

b) Realització d'estudis i informes sobre les matèries i polítiques públiques que afecten el Consell.

c) Recopilació d'informació i documentació per al seguiment de les polítiques públiques desenvolupades pel Consell.

2. De la Direcció General d'Anàlisis i Polítiques Públiques depén la Subdirecció General d'Anàlisis i Polítiques Públiques.

**Article 9. De la Subdirecció General d'Anàlisis i Polítiques Públiques**

La Subdirecció General d'Anàlisis i Polítiques Públiques té encomanades les funcions següents:

a) Obtenció, tractament i anàlisi de la informació relacionada amb l'acció del Consell i les seues polítiques públiques.

b) Elaboració d'informes de síntesi i estratègics per a la direcció i coordinació de les polítiques públiques desenvolupades pel Consell.

c) Coordinació i impuls de la col·laboració dels servicis a càrrec seu.

d) Coordinació de totes aquelles unitats, tant de la mateixa Presidència com de les conselleries, que desenvolupen funcions conduents a l'elaboració de la informació política i tècnica necessària per a l'assessorament del president de la Generalitat.

**Article 10. Dels servicis de la Subdirecció General d'Anàlisis i Polítiques Públiques**

La Subdirecció General d'Anàlisis i Polítiques Públiques, per a l'exercici de les funcions que té assignades, s'estructura en els servicis següents:

1. Servici d'Anàlisi Económica, el qual durà a terme les funcions següents:

a) Recopilació, anàlisi i seguiment de dades, indicadors i documentació de caràcter económic.

b) Elaboració d'informes, sèries, comparatives i projeccions de caràcter macro i microeconómic.

c) Totes aquelles funcions de l'àmbit socioeconómic que els siguen sol·licitades.

2. Servici d'Estudis i Documentació, al qual correspondran les funcions següents:

a) Recopilació, anàlisi i síntesi d'informació i documentació, publicada i digital, necessària per al desenvolupament de les funcions própies del Gabinet del President.

b) Elaboració d'estudis i dossiers documentals que siguen necessaris per al disseny, l'aplicació i avaluació de les polítiques públiques.

c) Redacció de qualsevol tipus de texts i escrits que es requerisquen per al compliment de les funcions própies de la Presidència.

d) Gestió i manteniment de l'arxiu, la biblioteca, les bases de dades documentals i les publicacions.

e) Qualssevol altres funcions d'anàloga finalitat que li siguen encomanades.

3. Servici d'Anàlisi de Polítiques Públiques, que desenvoluparà les funcions següents:

a) Avaluació i valoració de les polítiques públiques desenvolupades pel Consell en l'àmbit de l'opinió pública.

b) Planificació, execució i anàlisi d'estudis sociológics.

c) Creació i manteniment de bases de dades d'informació electoral, municipal i estadística.

d) Gestió i accessibilitat a tota aquella informació, bàsicament de caràcter estadístic, que resulte necessària per a la presa de decisions per part dels responsables del departament.

e) Aquelles altres tasques relacionades amb les seues funcions que els siguen requerides.

4. Servici de Seguiment de Polítiques Públiques, que tindrà les comeses següents:

a) Seguiment de l'activitat dels diferents departaments de la Generalitat, tant en l'àmbit general com territorial.

b) Elaboració d'informes, comparatives, indicadors de gestió i balanços d'activitat sobre les polítiques públiques desenvolupades pel Consell.

c) Seguiment i anàlisi comparat de les polítiques públiques desenvolupades per altres administracions públiques.

d) Coordinació de les diferents unitats que elaboren informacions, indicadors de gestió i balanços d'activitat de l'acció del Consell o de qualsevol dels seus departaments.

e) Qualsevol altra funció de seguiment de polítiques públiques que li siga sol·licitada.

Subsecció segona. De la Direcció General d'Organització  i el seu nivell administratiu

**Article 11. De la Direcció General d'Organització**

La Direcció General d'Organització té assignades, a més de les que el director del Gabinet determine, les funcions següents:

a) Recepció i gestió del correu adreçat al president.

b) Coordinació interna de l'agenda del president.

c) La direcció del protocol que requereixen els actes de caràcter representatiu del president i dels restants membres del Consell.

d) Organització i desplegament dels actes del president i la coordinació de les conselleries que hi participen.

**Article 12. Del Servici d'Organització**

De la Direcció General d'Organització i per al desplegament i execució de les funcions que li són própies, així com les que li siguen encomanades, dependrà el Servici d'Organització.

CAPÍTOL III. De la Secretaria Autonómica de Comunicació

**Article 13. Funcions de la Secretaria Autonómica de Comunicació**

La Secretaria Autonómica de Comunicació assumeix les funcions que li atribueix l'article 68 de la Llei del Consell en matèria de política informativa, comunicació institucional de la Generalitat i relació amb els mitjans de comunicació social, i, especialment, la planificació de l'activitat informativa del president de la Generalitat, la direcció de la política informativa del Consell i la direcció i coordinació de l'activitat informativa de l'administració de la Generalitat.

Així mateix, li correspon dirigir i coordinar els gabinets de premsa de les conselleries, així com els centres directius que s'adscriguen sota la seua dependència, les unitats administratives integrades en aquests centres i els recursos humans que realitzen funcions própies d'aquesta en unitats adscrites a altres conselleries.

Per a l'exercici de les funcions esmentades, dependran orgànicament i funcionalment d'aquesta els funcionaris del cos tècnic de comunicació i relacions informatives de l'administració de la Generalitat, sense perjudici de l'órgan administratiu en què presten els seus servicis, segons les necessitats d'aquests órgans.

**Article 14. Òrgan directiu dependent de la Secretaria Autonómica de Comunicació**

De la Secretaria Autonómica de Comunicació depén la Direcció General de Relacions Informatives.

**Article 15. De la Direcció General de Relacions Informatives**

La Direcció General de Relacions Informatives és el centre directiu a què correspon dur a terme les funcions establides en l'article 70 de la Llei del Consell, així com les restants previstes en l'ordenament jurídic, en matèria de política informativa i, en especial:

a) La coordinació de la política informativa del Consell.

b) El seguiment, anàlisi i arxiu de la repercussió informativa de la gestió del Consell.

c) La difusió de la informació institucional als diferents mitjans de comunicació, així com a les xarxes socials.

d) La coordinació dels servicis de premsa de les conselleries i de la resta d'entitats i fundacions del sector públic valencià.

**Article 16. De les unitats administratives de la Direcció General de Relacions Informatives**

De la Direcció General de Relacions Informatives depenen els servicis següents:

- Servici de Difusió de l'Acció del Consell, al qual correspondrà la difusió de la informació institucional del Consell als mitjans de comunicació social i a les xarxes socials, així com la coordinació de l'agenda informativa de l'administració de la Generalitat i de la resta del sector públic valencià.

- Servici de Planificació i Anàlisi Informativa, que durà a terme la planificació de l'activitat informativa de l'administració de la Generalitat, així com l'avaluació, anàlisi i arxiu de la informació institucional.

**Article 17. Substitució de la persona titular de la Secretaria Autonómica de Comunicació**

En els casos d'absència, vacant o malaltia de la persona titular de la Secretaria Autonómica de Comunicació, les seues funcions les exercirà el/la titular de la Direcció General de Relacions Informatives, tot aixó sense perjudici del que dispose el president mitjançant una resolució.

CAPÍTOL IV. Dels servicis administratius comuns de suport

**Article 18. De les unitats administratives de suport**

Per a l'execució de les funcions que té assignades la Sotssecretaria de la Conselleria de Presidència respecte a la Presidència, i sota la dependència orgànica i funcional de la Secretaria General Administrativa de la Conselleria, hi haurà els següents servicis d'aquesta destacats en la Presidència a l'efecte de prestar-li suport:

- Servici de Contractació i Gestió Administrativa, al qual, respecte a la Presidència, correspon l'estudi, la preparació, la formulació i el seguiment de l'execució dels expedients de contractació; gestió de servicis logístics de subministraments, servicis i d'emmagatzemament, fonamentalment els actes de protocol i organització d'esdeveniments de la Presidència; coordinació, impuls i seguiment dels convenis de col·laboració que es pretenguen subscriure; gestió, control i coordinació del manteniment d'obres i instal·lacions, així com organització de l'arxiu.

- Servici de Gestió Economicopressupostària, al qual, respecte a la Presidència, correspon realitzar la planificació i programació económica; control i seguiment de l'execució pressupostària, la tramitació de les modificacions pressupostàries i l'elaboració de l'avantprojecte de pressupostos; la tramitació i supervisió de tots els expedients que comporten despesa, així com la gestió del parc móbil adscrit a la Presidència.

TÍTOL II. De la Conselleria de Presidència

CAPÍTOL I. Disposicions generals

**Article 19. De la Conselleria de Presidència**

La Conselleria de Presidència és el departament del Consell a què correspon exercir les competències en matèria de secretariat del Consell i relacions amb les Corts, coordinació i impuls de l'acció política del Consell, coordinació general de la seua política legislativa, representació i defensa en judici i assessorament en dret de la Generalitat, relacions amb la Unió Europea, l'Estat i altres comunitats autónomes, administració local, promoció institucional i participació ciutadana.

**Article 20. Dels órgans superiors i del nivell directiu**

Sota la dependència de la persona titular del departament, la Conselleria de Presidència està integrada pels següents órgans superiors i centres directius:

- Secretaria Autonómica de Presidència.

- Sotssecretaria.

- Direcció General del Secretariat del Consell i Relacions amb les Corts.

- Direcció General de l'Advocacia General de la Generalitat.

- Direcció General de Relacions amb la Unió Europea.

- Delegació del Consell a Alacant.

- Delegació del Consell a Castelló.

- Delegació del Consell a València.

- Direcció General d'Administració Local.

- Direcció General de Promoció Institucional.

- Direcció General de Participació Ciutadana.

**Article 21. De la substitució en cas d'absència o malaltia**

1. En els casos d'absència o malaltia de la persona titular del departament, s'aplicarà el que disposa l'apartat 1.i de l'article 12 de la Llei del Consell.

2. Fins que es resolga la substitució, les funcions d'aquella com a titular del departament les exercirà temporalment la persona titular de la secretaria autonómica, a excepció de les competències que li corresponguen com a membre del Consell, seguint l'ordre de prelació establit en l'article 20 d'aquest decret.

3. Aquest ordre s'aplicarà, així mateix, a l'efecte de la seua substitució, per a la secretaria autonómica, sotssecretaria, direccions generals i delegacions.

4. El que estableix el paràgraf anterior s'entén sense perjudici del que, si és el cas, dispose la persona titular de la Conselleria mitjançant una resolució.

**Article 22. Del nivell administratiu**

El nivell administratiu està constituït per totes les unitats dependents directament dels órgans superiors i del nivell directiu del departament.

CAPÍTOL II. De l'estructura i funcions dels órgans superiors i del nivell directiu

Secció primera. Del/la conseller/a

**Article 23. De les atribucions del/ la conseller/a** ****[1]****

1. El/la conseller/a de Presidència i vicepresident/a del Consell és l'órgan jeràrquic superior del departament, i exercix totes les atribucions conferides per la Llei del Consell, i qualsevol altra que li atorgue l'ordenament jurídic en l'àmbit competencial assignat a la Conselleria de Presidència.

2. La persona titular de la conselleria, davall la superior autoritat del Consell, assumix la representació orgànica de la Conselleria de Presidència davant de qualsevol classe d'institucions públiques i privades.

3. Li competix la coordinació i impuls de l'acció política del Consell i la seua activitat legislativa, i la coordinació dels titulars de les conselleries, de les secretaries autonómiques i les subsecretaries pel que fa a aquelles actuacions que hagen de sotmetre's a l'aprovació del Consell.

**Article 24. Del gabinet** ****[2]****

1. El Gabinet de la persona titular de la conselleria és la unitat de suport, assessorament i assistència immediata al titular del departament, de qui depén directament.

2. El Gabinet de la persona titular de la conselleria té a càrrec seu el manteniment de les relacions del titular del departament amb els alts órgans i institucions de la Generalitat, de l'Estat i de les altres administracions públiques, així com el desenrotllament de totes les funcions se li que encomane.

3. Depenent funcionalment de la persona titular de la conselleria i orgànicament de la Subsecretaria, a la Subdirecció General del Gabinet Tècnic corresponen les funcions concernents a assessorament tècnic, informes, estudis, documentació i seguiment parlamentari.

4. La Subdirecció General del Gabinet Tècnic s'estructura en els servicis següents:

a) Servici d'Informes i Activitat Parlamentària, a què correspon assessorar, d'acord amb criteris de competència tècnica i des d'una perspectiva pluridisciplinària, la persona titular del departament, elaborar i analitzar la informació i documentació sobre les matèries própies de la conselleria, preparant els informes i estudis tècnics i memóries necessaris, i proposar i tramitar les actuacions de la conselleria relacionades amb l'activitat parlamentària.

b) Servici de Documentació, Publicacions i Estadística Departamental, a què correspon gestionar les bases de dades documentals d'interés per a la conselleria, col·laborar en el tractament, organització i recuperació de la documentació rellevant per al desenrotllament de les funcions d'assessorament corresponents a la Subdirecció General, i proposar i elaborar publicacions i estadístiques en matèria de la conselleria.

5. Sota la dependència directa del conseller o la consellera, com titular del càrrec de portaveu del Consell, l'Oficina Tècnica de Suport del/la Portaveu del Consell, amb el rang de subdirecció general, exercirà les funcions d'assistència tècnica, direcció comuna, impuls i coordinació que li corresponen.

Secció segona. De la Secretaria Autonómica de Presidència

**Article 25. Funcions de la Secretaria Autonómica de Presidència i el seu nivell directiu**

1. La Secretaria Autonómica de Presidència exercirà les competències que se li atribueixen en l'article 68 de la Llei del Consell en matèria de secretariat del Consell i relacions amb les Corts, coordinació i impuls de l'acció política del Consell, coordinació general de la seua política legislativa, representació i defensa en judici i assessorament en dret de la Generalitat, relacions amb la Unió Europea, l'Estat i altres comunitats autónomes, administració local, promoció institucional i participació ciutadana.

Així mateix, li correspon dirigir i coordinar els centres directius que s'adscriguen sota la seua dependència, així com les unitats administratives integrades en aquests centres.

2. Li correspon, també, resoldre els recursos que s'interposen contra les resolucions dels centres directius que estiguen sota la seua dependència i els actes del quals no esgoten la via administrativa.

3. La persona titular de la Secretaria Autonómica de Presidència és l'advocat/ada general de la Generalitat i exerceix les funcions inherents a aquest càrrec, d'acord amb la Llei 10/2005, de 9 de desembre, de la Generalitat, d'Assistència Jurídica a la Generalitat.

2. De la Secretaria Autonómica de Presidència depenen els órgans directius següents:

- Direcció General del Secretariat del Consell i Relacions amb les Corts.

- Direcció General de l'Advocacia General de la Generalitat.

- Direcció General de Relacions amb la Unió Europea.

- Direcció General d'Administració Local.

- Delegació del Consell a Alacant.

- Delegació del Consell a Castelló.

- Delegació del Consell a València.

- Direcció General de Promoció Institucional.

- Direcció General de Participació Ciutadana.

Subsecció primera. De la Direcció General del Secretariat del Consell i Relacions amb les Corts

**Article 26. De la Direcció General del Secretariat del Consell i Relacions amb les Corts**

1. La Direcció General del Secretariat del Consell i Relacions amb les Corts, sota la dependència de la Secretaria Autonómica de Presidència, exerceix les funcions establides en l'article 70 de la Llei del Consell, i les restants previstes en l'ordenament jurídic, respecte al secretariat del Consell, les relacions amb les Corts i la coordinació interdepartamental.

2. En especial, té atribuïdes les funcions següents:

a) El suport tècnic i administratiu al secretariat del Consell, així com la infraestructura administrativa del Consell i la revisió i tramitació dels documents destinats a la seua inserció en el Diari Oficial de la Comunitat Valenciana.

b) La comunicació entre el Consell i les Corts i l'assistència continuada en les matèries d'índole parlamentària.

c) La coordinació i autorització tècnica de les publicacions de les distintes conselleries i organismes, institucions i entitats que en depenguen que integren el fons editorial de la Generalitat i, en particular, l'edició del Diari Oficial de la Comunitat Valenciana.

d) La gestió del Registre de Convenis, del Registre d'Activitats i de Béns i Drets Patrimonials d'Alts Càrrecs i del Registre d'Òrgans Col·legiats.

e) La coordinació, seguiment i anàlisi de l'agenda institucional dels alts càrrecs de l'administració de la Generalitat.

**Article 27. Nivell administratiu de la Direcció General del Secretariat del Consell i Relacions amb les Corts**

De la Direcció General del Secretariat del Consell i Relacions amb les Corts depén la Subdirecció General del Secretariat del Consell i Relacions amb les Corts, a la qual corresponen la gestió dels assumptes que han de sotmetre's a la Comissió de Secretaris Autonómics i Sotssecretaris i al Consell; l'elaboració de les actes de les reunions del Consell; les funcions relatives a l'assistència tècnica al Consell en les reunions de la Junta de Síndics; la gestió de l'acció del Consell davant de les Corts; l'edició del Diari Oficial de la Comunitat Valenciana, la gestió del fons editorial i la distribució comercial de les publicacions de la Generalitat; la gestió del Registre de Convenis, del Registre d'Òrgans Col·legiats i del Registre d'Activitats i de Béns i Drets Patrimonials d'Alts Càrrecs; i la coordinació interdepartamental.

2. Per al compliment de les seues funcions, la Subdirecció General del Secretariat del Consell i Relacions amb les Corts s'estructura en els servicis següents:

- Servici de Suport al Secretariat del Consell i Registre d'Òrgans Col·legiats, al qual correspon la gestió dels assumptes que han de sotmetre's a la Comissió de Secretaris Autonómics i Sotssecretaris i al Consell; la formalització dels decrets i acords aprovats pel Consell i l'elaboració de les actes de les seues reunions; la gestió del Registre de Convenis; la tramitació de les comunicacions al Consell Jurídic Consultiu de la Comunitat Valenciana en relació amb els actes i disposicions generals adoptades pel Consell; la gestió del Registre d'Òrgans Col·legiats de la Generalitat, així com el seguiment de l'evolució d'aquells en què aquesta tinga representació, i qualssevol altres funcions que se li encomane en matèria de la seua competència.

- Servici de Relacions amb les Corts, al qual correspon l'assessorament al Consell en matèria d'índole parlamentària; l'assistència tècnica al Consell en les reunions de la Junta de Síndics; la gestió administrativa de les iniciatives de control parlamentari i el seguiment de la tramitació parlamentària de les iniciatives legislatives; la coordinació de les intervencions dels membres del Consell i dels alts càrrecs davant del Ple i les comissions de les Corts i qualssevol altres funcions que se li encomane en matèria de la seua competència.

- Servici de Publicacions de la Generalitat, al qual correspon la revisió i tramitació dels documents destinats a la seua inserció en el Diari Oficial de la Comunitat Valenciana; l'edició i difusió de l'indicat Diari Oficial i la gestió de les seues bases de dades; l'autorització i coordinació de les publicacions del fons editorial de la Generalitat i la seua distribució comercial a través de les llibreries LliG; la gestió i actualització del Registre d'Activitats i de Béns i Drets Patrimonials d'Alts Càrrecs; la tramitació dels expedients de sol·licitud de compatibilitat dels alts càrrecs, i qualssevol altres funcions que se li encomane en matèria de la seua competència.

- Servici de Coordinació, al qual correspon la coordinació, seguiment i anàlisi de l'agenda institucional de tots els alts càrrecs de l'administració de la Generalitat; el suport i assistència tècnica per a l'exercici de les funcions de coordinació en relació amb aquells actuacions l'execució dels quals afecte més d'un departament, i qualssevol altres funcions se li encomanen en matèria de la seua competència.

Subsecció segona. De la Direcció General de l'Advocacia General de la Generalitat

**Article 28. De la Direcció General de l'Advocacia General de la Generalitat**

1. Sota la directa dependència de la persona titular de la Secretaria Autonómica de Presidència, l'Advocacia General de la Generalitat és l'órgan directiu a què correspon l'exercici de les funcions d'assistència jurídica establides en la Llei 10/2005, de 9 de desembre, de la Generalitat, d'Assistència Jurídica a la Generalitat.

2. L'estructura orgànica, les competències i el règim de funcionament de l'Advocacia General de la Generalitat s'ajustarà al que disposa l'article 2 del Reglament de l'Advocacia General de la Generalitat, aprovat pel Decret 84/2006, de 16 de juny, del Consell, tot aixó sense perjudici que, quan les circumstàncies ho aconsellen, es puguen crear mitjançant modificació de la corresponent relació de llocs de treball, llocs d'advocats coordinadors adjunts amb el nivell i complement específic fixat en la relació esmentada.

3. Sota la direcció i supervisió del titular de la Secretaria Autonómica de Política Institucional, l'Advocacia General de la Generalitat durà a terme la preparació de recopilacions normatives de les disposicions legals i reglamentàries de la Generalitat.

Subsecció tercera. De La Direcció General de Relacions amb la Unió Europea

**Article 29. La Direcció General de Relacions amb la Unió Europea**

1. La Direcció General de Relacions amb la Unió Europea, sota la dependència de la Secretaria Autonómica de Presidència, exerceix les funcions establides en l'article 70 de la Llei del Consell, dirigeix i coordina les relacions del Consell amb la Unió Europea i organitzacions interregionals i internacionals, l'acció exterior i les relacions amb l'administració general de l'Estat i la resta de comunitats autónomes.

2. La Direcció General de Relacions amb la Unió Europea, com a órgan administratiu competent en matèria de relacions amb la Unió Europea, assumeix les funcions de la Delegació de la Comunitat Valenciana a Brussel·les representant, defenent i promocionant els interessos multisectorials de la Comunitat Valenciana davant les institucions i órgans de la Unió Europea. A aquests efectes, prestarà el suport necessari als membres del Consell i al personal de l'administració de la Generalitat per a desenvolupar allí les seues funcions.

3. En especial, té atribuïdes les funcions següents:

a) Donar suport al president de la Generalitat en l'execució de l'acció exterior i en relació amb la Unió Europea.

b) Facilitar als agents i als representants socials i institucionals valencians la relació amb les institucions i órgans comunitaris.

c) Dirigir les relacions amb l'Administració de l'Estat i la resta de comunitats autónomes.

**Article 30. De les unitats administratives de la Direcció General de Relacions amb la Unió Europea**

De la Direcció General de Relacions amb la Unió Europea depenen les següents unitats de nivell administratiu:

- El Servici de Relacions amb les Comunitats Autónomes, l'Estat i d'Acció Exterior, al qual correspon l'estudi, anàlisi i seguiment de les relacions de l'Administració del Consell amb l'Administració General de l'Estat i amb les altres comunitats autónomes, promovent les accions encaminades a la col·laboració amb les dites administracions; ostentar la secretaria de la Comissió Mixta de Transferències Estat-Generalitat i donar suport a la Secretaria de la Comissió Bilateral de Cooperació Estat-Generalitat; promoure i coordinar les relacions de la Generalitat amb entitats de l'exterior, organitzacions interregionals i internacionals, així com en matèria de cooperació interregional; elaborar informes en matèria d'acció exterior i impulsar i coordinar els projectes normatius a elaborar en matèria de coordinació de l'acció exterior de la Generalitat; assistir i coordinar altres departaments de la Generalitat en la preparació i coordinació dels convenis i acords de cooperació amb institucions i regions no espanyoles que pretenguen subscriure; comunicacions i tramitacions en matèria d'acció exterior; elaborar, tramitar, gestionar i coordinar les convocatóries de beques, premis i la resta d'accions relacionades amb subvencions concedides en l'àmbit de l'acció exterior de la Generalitat; tot aixó sense perjudici d'aquelles altres funcions que li siguen encomanades.

- El Servici de Relacions amb la Unió Europea, al qual correspon elaborar informes en relació amb els assumptes europeus, assessorant les conselleries i organismes dependents en aquesta matèria; recolzar, impulsar, coordinar i fer el seguiment de les actuacions de les distintes conselleries i organismes dependents d'aquestes, en relació amb les iniciatives, actuacions, programes i polítiques de la Unió Europea; canalitzar la informació sobre les iniciatives, programes i polítiques de la Unió Europea, en especial les provinents de la Delegació de la Comunitat Valenciana a Brussel·les, cap a les conselleries i organismes dependents d'aquestes en els àmbits de la seua competència; participar en els órgans competents de l'Administració General de l'Estat en matèria d'assumptes europeus; efectuar el seguiment i l'execució dels assumptes i acords adoptats en el si de la Conferència per a Assumptes Relacionats amb la Unió Europea; recolzar, coordinar i, si és el cas, assumir la participació autonómica en les institucions i en els processos d'adopció de decisions de la Unió Europea; estudi i divulgació de les normes adoptades per la Unió Europea, així com impulsar i coordinar les mesures necessàries per a l'adaptació de la normativa autonómica a aquestes, realitzant el seguiment de l'aplicació del dret de la Unió Europea i la coordinació dels procediments d'infracció que afecten la Generalitat; impulsar, coordinar i desenvolupar les actuacions dirigides a fomentar el coneixement i a informar la societat valenciana sobre el funcionament de la Unió Europea i les seues principals polítiques, així com coordinar els centres d'informació europea dependents de la Generalitat. Tot aixó sense perjudici d'aquelles altres funcions que li siguen encomanades.

Subsecció quarta. De les delegacions del Consell

**Article 31. De les delegacions del Consell**

Sota la dependència de la Secretaria Autonómica de Presidència, i amb l'àmbit territorial de les respectives províncies, es troben les delegacions del Consell a Alacant, Castelló i València. Al capdavant d'aquestes figura el delegat.

**Article 32. Del delegat del Consell**

El delegat del Consell, amb rang de director general, és l'executor de la política del Consell en la província i, com a tal, té atribuïdes les facultats següents:

a) Impulsar i coordinar l'activitat de l'administració de la Generalitat en la província.

b) Actuar com a órgan de comunicació, col·laboració i cooperació amb les administracions generals de l'Estat i local de la província, sense perjudici d'altres mecanismes de cooperació i col·laboració legalment previstos.

c) Informar i, si és el cas, proposar al Consell les inversions públiques en la província, impulsant i controlant la seua realització.

d) Transmetre i executar, si és el cas, els mandats i directrius que reba del Consell o dels titulars de les distintes conselleries.

e) Presidir el Ple i, si és el cas, les comissions delegades de la Comissió Territorial de Coordinació del Consell.

Subsecció cinquena. De la Direcció General d'Administració Local

**Article 33. De la Direcció General d'Administració Local**

1. La Direcció General d'Administració Local, sota la dependència de la Secretaria Autonómica de Presidència, exerceix les funcions establides en l'article 70 de la Llei del Consell, així com les restants previstes en l'ordenament jurídic, respecte a l'administració local.

2. En especial, té atribuïdes les funcions següents:

a) Gestionar i executar la política de la generalitat en matèria d'administració local, així com la proposta de normativa en el marc del que disposa el títol VIII de l'Estatut d'Autonomia de la Comunitat Valenciana.

b) Establir les directrius d'eficàcia i coordinació administrativa amb altres administracions públiques amb competència en matèria de règim local.

c) Gestionar totes les competències relatives als funcionaris amb habilitació de caràcter estatal que la legislació bàsica de funció pública atribueix a les comunitats autónomes.

d) Impulsar la racionalització de l'organització territorial i gestionar els procediments relatius a l'organització i demarcació territorial dels municipis de la Comunitat Valenciana.

e) Resoldre sobre els assumptes referits a règim jurídic, personal, organització, béns i servicis de les entitats locals, en l'àmbit del que disposa la normativa de règim local i basant-se en el principi de col·laboració entre administracions públiques.

f) Participar, en representació de la Generalitat, en tots aquells órgans que tenen com a objecte la matèria de règim local, la norma de creació de la qual preveja una participació de la Comunitat Autónoma, llevat que expressament estiga atribuïda a un altre departament.

**Article 34. Nivell administratiu de la Direcció General d'Administració Local**

1. De la Direcció General d'Administració Local depén la Subdirecció General d'Administració Local, a la qual correspon les funcions relatives a la preparació i elaboració dels projectes normatius en matèria d'administració local, coordinació dels assumptes referits al règim jurídic, de personal, organització, béns i servicis de les entitats locals en l'àmbit del que disposa la normativa de règim local, estudi, informe i gestió i coordinació dels expedients sobre organització territorial, coordinació de les competències relatives als funcionaris amb habilitació de caràcter estatal en el marc de la legislació bàsica i autonómica.

2. Per al compliment de les seues funcions la Subdirecció General d'Administració Local s'estructura en els servicis següents:

- Servici d'Assessorament Municipal i Gestió d'Habilitats Estatals, al qual correspon realitzar l'assessorament i suport a les entitats locals en la seua gestió, gestionar les competències autonómiques en matèria de funcionaris d'administració local amb habilitació de caràcter estatal, gestionar en col·laboració amb el ministeri competent en la matèria el registre integrat del personal funcionari amb habilitació de caràcter estatal, tramitar els expedients de designació del representant de la Generalitat en els tribunals que, per a la selecció i provisió de llocs de treball, convoque cada entitat local, gestionar el registre autonómic de llocs de treball de les entitats locals i qualssevol altres funcions que se li encomane en matèria de la seua competència.

- Servici de Règim Local, al qual correspon realitzar la valoració dels actes i acords que les entitats locals han de remetre a la Generalitat, proposant en els casos legalment prevists, la seua modificació, anul·lació o impugnació, tramitar i formular proposta de resolució de les declaracions d'urgent ocupació, en els procediments d'expropiació forçosa aprovats per les entitats locals de la Comunitat Valenciana, tramitar i formular proposta de resolució dels expedients en matèria de béns de les entitats, gestionar el Registre d'Entitats Locals de la Comunitat Valenciana i la Base de Dades d'Organització Municipal, tramitar i formular proposta de resolució en els expedients d'heràldica i vexil·lologia, prestant suport jurídic i operatiu al Consell Tècnic d'Heràldica i Vexil·lologia, tramitar i formular proposta de resolució dels expedients relatius a l'alteració de la denominació dels municipis de la Comunitat Valenciana, tramitar la sol·licitud de dictamen facultatiu de les corporacions locals al Consell Jurídic Consultiu de la Comunitat Valenciana i qualssevol altres funcions que se li encomane en matèria de la seua competència.

- Servici d'Organització Territorial i Coordinació, al qual correspon realitzar l'estudi, investigació i divulgació en matèria de règim local i organització territorial, elaborar propostes de projectes normatius en desplegament de la Llei de Règim Local de la Comunitat Valenciana, gestionar els projectes normatius relatius a l'aplicació a determinats municipis del règim d'organització de municipis de gran població, gestionar les iniciatives dirigides a promoure l'associacionisme municipal i la prestació en comú dels servicis públics de competència local, controlar la legalitat dels actes i estatuts de les mancomunitats, així com ordenar, si és el cas, la publicació oficial d'aquests, gestionar les subvencions a entitats locals corresponents a la Direcció General d'Administració Local, tramitar els procediments relatius a organització i demarcació territorial, entitats locals menors i àrees metropolitanes i qualssevol altres funcions que se li encomane en matèria de la seua competència.

Subsecció sisena. De la Direcció General de Promoció Institucional

**Article 35. De la Direcció General de Promoció Institucional**

1. La Direcció General de Promoció Institucional, sota la dependència de la Secretaria Autonómica de Presidència, exerceix les funcions establides en l'article 70 de la Llei del Consell, així com les restants previstes en l'ordenament jurídic, en matèria de publicitat institucional, anuncis oficials, accions de comunicació i promoció, imatge de la Generalitat, televisió, radiodifusió i continguts.

2. En especial, té atribuïdes les funcions següents:

a) Exercici de la potestat sancionadora en matèria de radiodifusió sonora i televisió en l'àmbit de competències de la Generalitat.

b) Autorització preceptiva i prèvia a la licitació o contractació dels projectes de manuals d'identitat corporativa, marques, distintius, logos o símbols d'identificació per a la difusió de la imatge institucional de la Generalitat.

c) Coordinació i autorització preceptiva i prèvia a la licitació o contractació de projectes de campanyes, insercions publicitàries, anuncis oficials i qualssevol altres accions de promoció.

d) Coordinació i autorització preceptiva i prèvia a la licitació o contractació de projectes que, siga quin siga el seu suport, estiguen dirigits a la promoció i/o difusió de la imatge i activitats de la Generalitat.

Totes les autoritzacions prèvies, supervisions i coordinació previstes en aquest article per a qualssevol de les accions mencionades en aquest seran preceptives sempre que l'acció de publicitat, de comunicació o de contractació administrativa d'aquestes siga duta a terme pel Consell o per qualsevol conselleria, inclosos els organismes o entitats dependents orgànicament o funcionalment d'elles, així com les que es desenvolupen per tercers a través d'ordes de subvenció, convenis o qualsevol altra fórmula de col·laboració.

Una vegada autoritzat per la direcció general qualsevol dels projectes o accions abans referits, i a fi de vetlar per la imatge institucional de la Generalitat, serà necessària l'autorització de la creativitat i disseny que es deriven d'aquests després de contractats i abans de la seua execució.

**Article 36. Nivell administratiu de la Direcció General de Promoció Institucional**

Per al compliment de les seues funcions la Direcció General de Promoció Institucional s'estructura en els servicis següents:

- El Servici de Comunicació, al qual correspon elaborar propostes de normativa en matèria audiovisual; realitzar la tutela administrativa derivada de la Llei de Radiotelevisió Valenciana i la resta de lleis concurrents; tramitar els procediments administratius en matèria de ràdio i televisió de competència de la Generalitat i gestionar el Registre de Prestadors del Servici de Comunicació Audiovisual; supervisar els projectes tècnics de radiodifusió i televisió relatius a llicències atorgades per la Generalitat; formular propostes de planificació del domini públic radioelèctric en les bandes de freqüències de radiodifusió i televisió; exercir les facultats de control, inspecció i, si és el cas, proposta de sanció en matèria de radiodifusió sonora i televisió; exercir les competències que en matèria de continguts dels servicis de ràdio i televisió corresponguen a la Generalitat.

- El Servici de Publicitat i Gestió, al qual correspon proposar criteris i mesures de difusió de la imatge institucional de la Generalitat, proposta d'autorització de projectes de manuals d'identitat corporativa, marques, distintius, logos o símbols d'identificació per a la difusió d'aquesta, així com tutelar la seua utilització; dissenyar i desenvolupar projectes i accions de comunicació, així com la coordinació i proposta d'autorització prèvia de projectes de campanyes, insercions publicitàries, anuncis oficials i qualssevol altres accions de promoció; formular proposta d'autorització prèvia de projectes que, siga quin siga el seu suport, vagen dirigits a la promoció i/o difusió de la imatge i activitats de la Generalitat per qualsevol mitjà de comunicació; analitzar i harmonitzar des del punt de vista de la comunicació, la informació i els plans d'acció que es deriven de totes aquelles vies de comunicació que s'establisquen entre la Generalitat i el ciutadà.

Subsecció setena. De la Direcció General de Participació Ciutadana

**Article 37. De la Direcció General de Participació Ciutadana**

1. La Direcció General de Participació Ciutadana, sota la dependència de la Secretaria Autonómica de Presidència, exerceix les funcions establides en l'article 70 de la Llei del Consell, així com les restants previstes en l'ordenament jurídic, en matèria de participació ciutadana, governança i xarxes socials d'atenció ciutadana.

És, a més, l'encarregada de coordinar les relacions que mantenen les distintes unitats administratives de l'administració pública valenciana amb les associacions i entitats ciutadanes.

Així mateix, és la unitat responsable de buscar noves fórmules que permeten ampliar l'espai participatiu ciutadà, així com de difondre i divulgar els drets i deures democràtics a tota la ciutadania.

2. En especial, té atribuïdes les funcions següents:

a) Impulsar l'acostament de les institucions de la Generalitat a la societat civil i als/a les ciutadans/anes.

b) Fomentar les relacions de la Comunitat Valenciana en matèria própia de la seua competència. Així mateix li correspon el contacte institucional i el suport als col·lectius de valencians residents fora de la Comunitat Valenciana i consolidar els vincles i el suport institucional a les cases regionals i federacions d'associacions d'altres comunitats autónomes en la Comunitat Valenciana.

c) Estudiar i implementar els nous àmbits i fórmules que per a la participació ciutadana poden oferir instruments com les xarxes socials o les tecnologies i sistemes de la informació, amb l'objectiu d'avançar cap a un nou model de relació entre administració i ciutadans que permeta una major transparència, una major participació i un major diàleg.

**Article 38. Nivell administratiu de la Direcció General de Participació Ciutadana**

Per al compliment de les seues funcions la Direcció General de Participació Ciutadana s'estructura en els servicis següents:

- Servici de Ciutadania i Participació, al qual correspon la coordinació i el contacte institucional entre la Generalitat i les col·lectivitats de valencians i valencianes dins i fora de la Comunitat Valenciana, així com les actuacions en relació amb les cases regionals i federacions d'associacions d'altres comunitats autónomes en la Comunitat Valenciana. Així mateix, li corresponen les funcions d'interlocució i coordinació institucional entre la Conselleria i altres organismes i entitats responsables en la matèria, l'anàlisi i l'estudi de sistemes i mètodes de participació i decisió ciutadana.

- Servici de Xarxes Socials d'Atenció Ciutadana i Governança, al qual correspon la potenciació i la realització de projectes de caràcter participatiu propis de la societat civil, l'assessorament i coordinació de fórmules participatives i la proposta de procediments de decisió ciutadana en els assumptes públics. Tot aixó, garantint el correcte i intensiu ús de les tecnologies de la informació i de les xarxes socials amb l'objectiu de potenciar fórmules de governança.

Secció tercera. De la Sotssecretaria

**Article 39. De la Subsecretaria** ****[3]****

1. La Subsecretaria assumix les competències establides en l'article 69 de la Llei del Consell respecte a la Presidència de la Generalitat i la Conselleria de Presidència.

En especial, té atribuïdes les següents funcions respecte a ambdós departaments:

a) La direcció del Registre General, així com la coordinació, supervisió i control de l'organització i funcionament de tots els centres, servicis i unitats dependents de la Presidència de la Generalitat i de la Conselleria de Presidència.

b) L'organització i control dels assumptes generals i l'actualització periódica de l'inventari de béns i material, així com la gestió de l'arxiu, cuidant el procés i emmagatzemament de quantes dades i documentació siguen necessaris per al funcionament correcte dels servicis.

c) Tramitació d'expedients de contractació i de responsabilitat patrimonial, així com la gestió i coordinació dels convenis i acords de col·laboració que hagen de proposar-se al Consell per a la seua subscripció amb entitats públiques o privades.

d) Realitzar la planificació i programació económica, elaborar la proposta d'avantprojecte del pressupost anual, tramitar les modificacions pressupostàries i realitzar el seguiment de l'execució del pressupost, així com la gestió d'este en totes les seues fases comptables.

e) Elaborar, emetre informes i proposar disposicions sobre matèries del seu àmbit funcional, així com dictar resolucions, instruccions i ordes de servici en l'àmbit de la seua competència, disposant, si és el cas, la publicació en els diaris oficials.

f) Coordinació i impuls de la tramitació de projectes normatius, i supervisió i remissió dels expedients d'assumptes que s'hagen d'elevar a la Comissió de Secretaris Autonómics i Subsecretaris, així com al Consell per a la seua aprovació o coneixement.

g) L'exercici de la potestat disciplinària respecte al personal adscrit a la Presidència de la Generalitat i a la Conselleria de Presidència, excepte en el cas que la sanció proposada siga la separació del servici.

2. Li correspon, així mateix, la coordinació dels titulars de les subsecretaries de totes les conselleries pel que fa a aquelles actuacions relatives a l'impuls de l'acció política del Consell, la seua activitat legislativa i aquelles actuacions que han de sotmetre's a l'aprovació del Consell.

3. Coordina els/les titulars de les subsecretaries de les distintes conselleries quant a la política executiva interdepartamental de la Generalitat conduent a la racionalització de la gestió de la seua administració, així com l'impuls, coordinació i supervisió dels plans d'actuació que respecte d'aixó siguen aprovats.

4. Assumix qualsevol altra funció que li encomane o delegue el/la president/a de la Generalitat o la persona titular de la Conselleria de Presidència o li conferisquen les disposicions legals o reglamentàries.

**Article 40. Nivell administratiu de la Sotssecretaria**

1. Adscrita a la Sotssecretaria, la Secretaria General Administrativa, de conformitat amb el que disposa l'article 73 de la Llei del Consell, és la unitat que, amb la màxima jerarquia del nivell administratiu, presta suport directe a la Sotssecretaria i, sota la seua autoritat, exerceix la direcció, coordinació i supervisió dels servicis generals de la Presidència de la Generalitat i de la Conselleria de Presidència.

2. Sense perjudici del que establix l'article 18 i per a l'execució de les funcions que té assignades la Sotssecretaria de la Conselleria de Presidència en la dita Conselleria, la Secretaria General Administrativa s'estructura en els servicis següents:

- Servici de Programació i Gestió económica, al qual correspon realitzar la planificació i programació económica, control i seguiment de l'execució pressupostària, tramitar les modificacions pressupostàries, elaboració de l'avantprojecte de pressuposts, tramitar i supervisar tots els expedients que comporte despesa, i qualssevol altres funcions que en matèria de gestió económica i pressupostària li siguen encomanades.

- Servici de Recursos Humans, al qual correspon realitzar la gestió del personal tramitant les seues incidències, coordinar les accions, processos, estructures i mètodes de treball, així com els procediments administratius i instruments de gestió, preparar les relacions de llocs de treball i les seues actualitzacions, conservar i custodiar els expedients personals dels empleats públics, confeccionar nómines i incidències d'aquestes, tramitar els procediments disciplinaris, tramitar les reclamacions administratives prèvies a l'exercici d'accions laborals i qualssevol altres funcions relatives a matèria de personal que li siguen encomanades.

- Servici de Coordinació i Suport Tècnic, al qual correspon supervisar i remetre els expedients d'assumptes que hagen d'elevar-se a la Comissió de Secretaris Autonómics i Sotssecretaris, així com al Consell per a la seua aprovació o coneixement, coordinar i impulsar la tramitació de projectes normatius i convocatóries de subvencions i ajudes, tramitar recursos administratius i expedients de responsabilitat patrimonial que li corresponguen a la Sotssecretaria, emetre informes dels textos normatius provinents d'altres conselleries, coordinar i controlar els plans transversals del Consell que afecten la Conselleria, tramitar els suggeriments i queixes que afecten matèries própies de la Conselleria i qualsevol altra funció que li siga encomanada, per la Secretaria General Administrativa, en matèria de la seua competència.

- Servici de Contractació i Assumptes Generals, al qual correspon realitzar la preparació, formulació i seguiment de l'execució dels expedients de contractació, gestionar els servicis logístics de subministraments, servicis i d'emmagatzemament, gestionar, controlar i coordinar el manteniment d'obres i instal·lacions, organitzar l'arxiu i registre general d'entrada i eixida de documents i qualssevol altres funcions que en matèria de contractació i assumptes generals li siguen encomanades.

DISPOSICIONS ADDICIONALS

**Primera. Competència sancionadora en matèria de subvencions**

Correspon al president de la Generalitat i a la persona titular de la Conselleria de Presidència, en el seu respectiu àmbit competencial, la imposició de les sancions que deriven dels procediments sancionadors instruïts en matèria de subvencions.

**Segona. Actes que posen fi a la via administrativa en la Presidència de la Generalitat**

Dins de l'àmbit de competències de la Presidència de la Generalitat, posen fi a la via administrativa els actes dictats pel titular de la Secretaria Autonómica de Comunicació.

**Tercera. Actes que posen fi a la via administrativa en la Conselleria de Presidència**

1. Dins de l'àmbit de la Conselleria de la Presidència posen fi a la via administrativa els actes dictats per la Secretaria Autonómica de la Presidència i els de les direccions generals d'Administració Local, Promoció Institucional, Relacions amb la Unió Europea i Participació Ciutadana, en l'exercici de les seues própies competències.

2. També posen fi a la via administrativa els actes dictats per la Sotssecretaria de la Conselleria de Presidència quan ho hagen sigut en l'exercici de les funcions que estableix l'article 69 de la Llei del Consell respecte a la Conselleria de Presidència, així com quan, en virtut del que preveu l'article 39.1 d'aquest reglament, actue en l'àmbit de la Presidència de la Generalitat.

DISPOSICIONS TRANSITÒRIES

**Primera. Unitats administratives**

Les unitats i llocs de treball de nivell administratiu continuaran subsistents i continuaran donant el suport administratiu en relació amb aquells assumptes i expedients que els corresponguen per raó de la matèria, sense perjudici de la competència per a resoldre dels órgans als quals els ha sigut atribuïda, realitzant-se la seua retribució a càrrec dels mateixos crèdits pressupostaris. Tot aixó fins que s'aproven les relacions de llocs de treball adaptades a l'estructura orgànica prevista en aquest reglament, sense perjudici que, des del moment de la seua entrada en vigor, es produïsquen determinats canvis d'adscripció d'unitats administratives i llocs de treball, de conformitat amb la reorganització efectuada.

**Segona. Dependència de les unitats**

A l'efecte del que disposa l'apartat anterior, les unitats la denominació de les quals no haja canviat passaran a dependre, amb els actuals mitjans materials i personals, de les unitats superiors que s'estableixen en aquest reglament.

DISPOSICIÓ DEROGATÒRIA

**Única**

Queda derogat el Decret 193/2008, de 5 de desembre, del Consell, pel qual s'aprova el Reglament Orgànic i Funcional de la Presidència de la Generalitat i el de la Conselleria de Presidència, i l'Orde de 3 de març de 2009, del conseller de Presidència i vicepresident primer del Consell, per la qual es desplega el Reglament Orgànic i Funcional de la Conselleria de Presidència, així com totes les disposicions d'igual o inferior rang s'oposen al present drecret;

DISPOSICIONS FINALS

**Primera. Desenvolupament**

Es faculta el president de la Generalitat i la persona titular de la Conselleria de Presidència, en el seu respectiu àmbit de competències, per a dictar totes les disposicions que requerisca el desplegament i execució del present decret, en compliment del que disposa l'article 65 de la Llei del Consell.

**Segona. Entrada en vigor**

Aquest decret entrarà en vigor l'endemà que es publique en el Diari Oficial de la Comunitat Valenciana.

Castelló de la Plana, 2 setembre de 2011

El president de la Generalitat,

ALBERTO FABRA PART

La consellera de Presidència,

PAULA SÁNCHEZ DE LEÓN GUARDIOLA

---

****[1]****  Article 23 redactat segons el**[DECRET 19/2012, de 27 de gener, del Consell](http://www.docv.gva.es/index.php?id=26&sig=001022/2012&url_lista=%26CHK_TEXTO_LIBRE%3D1%26tipo_search%3Dlegislacion%26num_tipo%3D9%26signatura%3D001022/2012)**, pel qual es modifica el Decret 110/2011, de 2 de setembre, que va aprovar el Reglament Orgànic i Funcional de la Presidència i la Conselleria de Presidència. (DOCV núm. 6702 de 30.01.2012) Ref. Base de dades 001022/2012

****[2]****  Article 24 redactat segons el**[DECRET 19/2012, de 27 de gener, del Consell](http://www.docv.gva.es/index.php?id=26&sig=001022/2012&url_lista=%26CHK_TEXTO_LIBRE%3D1%26tipo_search%3Dlegislacion%26num_tipo%3D9%26signatura%3D001022/2012).**

****[3]****  Article 39 redactat segons el**[DECRET 19/2012, de 27 de gener, del Consell](http://www.docv.gva.es/index.php?id=26&sig=001022/2012&url_lista=%26CHK_TEXTO_LIBRE%3D1%26tipo_search%3Dlegislacion%26num_tipo%3D9%26signatura%3D001022/2012).**


Còpia Permalink ELI